b'\n_START_ARTICLE_\nRegierungsbezirk Minden\n_START_SECTION_\nBakgrunn\n_START_PARAGRAPH_\nRegierungsbezirk er en forvaltningsenhet som g\xc3\xa5r tilbake til \xc3\xa5ret 1808 i kongeriket Preussen. Etter Preussens territoriale utvidelser under Napoleonskrigene vedtok landet en \xc2\xabForordning om en bedre innrettelse av provinsielle forhold\xc2\xbb (Verordnung wegen verbesserter Einrichtung der Provinzialbeh\xc3\xb6rden) den 30. april 1815. Nyordningen av Preussen tr\xc3\xa5dte i kraft den 22. april 1816 etter Wienerkongressen, og delte landet inn i 12 provinser og 28 Regierungsbezirke. _NEWLINE_Dette var en forvaltningsenhet som p\xc3\xa5 den ene siden fungerte som en intern inndeling av den enkelte provins. P\xc3\xa5 den andre siden hadde disse enhetene oppgaver som plasserte dem som et mellomliggende niv\xc3\xa5 mellom provinsene og Preussens sentrale regjering. Den enkelte Regierungsbezirk ble styrt av en Bezirksregierung som ble ledet av en regjeringspresident._NEWLINE_Under det tyske keiserrike opprettet andre tyske stater lignende enheter under varierende navn. I Bayern ble de kalt Bezirk, i W\xc3\xbcrttemberg Kreis og i Sachsen  Kreishauptmannschaft (1874-1943, omd\xc3\xb8pt til Regierungsbezirk i 1939) og senere Direktionsbezirk (siden 2008). Idag finnes disse forvaltningsenhetene fortsatt i de fem delstatene Bayern, Baden-W\xc3\xbcrttemberg, Sachsen, Hessen og Nordrhein-Westfalen._NEWLINE_De har tidligere ogs\xc3\xa5 eksistert i Rheinland-Pfalz (oppl\xc3\xb8st i 2000), Sachsen-Anhalt (oppl\xc3\xb8st i  2004) og Niedersachsen (oppl\xc3\xb8st i 2005). Ved Tysklands samling i 1990 valgte de tre statene Brandenburg, Mecklenburg-Vorpommern og Th\xc3\xbcringen \xc3\xa5 ikke videref\xc3\xb8re dette forvaltningsniv\xc3\xa5et. I Schleswig-Holstein og Saarland har dette forvaltningsniv\xc3\xa5et aldri eksistert.'